**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Városstratégiai Bizottságának**

**2018. április 23-i ülésére**

**Javaslat a Városi Vásárcsarnok Szervezeti és Működési Szabályzatának véleményezésére**

A Szombathelyi Városi Vásárcsarnok igazgatója, Antoni Zsolt kezdeményezte a Városi Vásárcsarnok Szervezeti és Működési Szabályzatának módosítását, tekintettel arra, hogy indokolt a Szabályzatban módosítani a létszám összetételét, valamint az intézmény által alkalmazott szabályzatok megjelölését.

Az államháztartásról szóló 2011. évi CXCV. törvény (a továbbiakban: Áht.) 9. §-a alapján a költségvetési szerv szervezeti és működési szabályzatának jóváhagyása – ha törvény eltérően nem rendelkezik – az irányító szerv hatáskörébe tartozik.

A szervezeti és működési szabályzat a költségvetési szerv szervezetét, feladatai ellátásának részletes belső rendjét és módját állapítja meg. Az államháztartásról szóló törvény végrehajtásáról rendelkező 368/2011. (XII. 31.) Korm. rendelet (a továbbiakban: Ávr.) 13. § (2) bekezdése alapján „*A költségvetési szerv vezetője belső szabályzatban rendezi a működéséhez kapcsolódó, a költségvetési szerv előirányzatait terhelő pénzügyi kihatással bíró, jogszabályban nem szabályozott kérdéseket, így különösen*

*a) a tervezéssel, gazdálkodással - így különösen a kötelezettségvállalás, ellenjegyzés, teljesítés igazolása, érvényesítés, utalványozás gyakorlásának módjával, eljárási és dokumentációs részletszabályaival, valamint az ezeket végző személyek kijelölésének rendjével -, az ellenőrzési, adatszolgáltatási és beszámolási feladatok teljesítésével kapcsolatos belső előírásokat, feltételeket,*

*b) a beszerzések lebonyolításával kapcsolatos eljárásrendet,*

*c) a belföldi és külföldi kiküldetések elrendelésével és lebonyolításával, elszámolásával kapcsolatos kérdéseket,*

*d) az anyag- és eszközgazdálkodás számviteli politikában nem szabályozott kérdéseit,*

*e) a reprezentációs kiadások felosztását, azok teljesítésének és elszámolásának szabályait,*

*f) a gépjárművek igénybevételének és használatának rendjét,*

*g) a vezetékes- és mobiltelefonok használatát, és*

*h) a közérdekű adatok megismerésére irányuló kérelmek intézésének, továbbá a kötelezően közzéteendő adatok nyilvánosságra hozatalának rendjét*.”

A Szombathely Városi Vásárcsarnok **létszámának** **összetételében** változtatás indokolt, mivel a felújítás időszakában a napi helyhasználati díjat fizetők száma minimális lesz, viszont az átmeneti időszakban és helyen történő üzemeltetés zsúfoltságot idéz elő. Ezért a helypénzszedői létszámot 2-ről 1-re kívánják csökkenteni, a biztonsági őrök számát pedig 2-ről 3-ra növelni.

Az államháztartásról szóló 2011. évi CXCV. törvény (továbbiakban Áht.), valamint az Ávr. alapján a Szombathelyi Egészségügyi és Kulturális GESZ-el kötött munkamegosztási megállapodás 2017. szeptember 15. napjától hatályos módosítása értelmében megváltozott a gazdálkodást érintő **szabályzatok** elkészítési kötelezettségének köre, illetve a **működést érintő egyéb szabályzatok** az Ávr. alapján módosításra, bővítésre és pótlásra kerültek. Ezen változások miatt szükségessé vált a Szervezeti és Működési Szabályzat 10. pontjának módosítása.

Tájékoztatom a Tisztelt Bizottságot, hogy az intézmény által benyújtott Szervezeti és Működési Szabályzat tartalmazza az Ávr.-ben meghatározott rendelkezéseket.

Az intézmény igazgatója javasolta a „szakmai alaptevékenység” megfogalmazás „alaptevékenység” megfogalmazásra való módosítását. A módosítási javaslattal kapcsolatban egyeztetést folytattak az előkészítők az intézménnyel. Tekintettel arra, hogy a Városi Vásárcsarnok hatályos Alapító Okirata a „szakmai alaptevékenység” megfogalmazást használja és az intézmény SZMSZ-e nem lehet ellentétes az alapító okirat rendelkezéseivel, az Alapító Okirat ezen változtatást is tartalmazó soron következő módosítását követően kerül sor az SZMSZ ilyen irányú módosítására.

A Szombathely Városi Vásárcsarnok igazgatójának a levele, valamint a Szervezeti és Működési Szabályzat az előterjesztés mellékletében található.

Tájékoztatom a Tisztelt Bizottságot, hogy Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendeletének 70. § (5) bekezdése arról rendelkezik, hogy azon költségvetési szervek esetén, ahol törvény a fenntartó hatáskörébe utalja szervezeti és működési szabályzat, vagy más intézményi működést szabályozó dokumentum elfogadását – a feladatkör szerint illetékes bizottság előzetes véleménye kikérését követően – a polgármester jogosult annak jóváhagyására.

Fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2018. április „ ”

**/: Dr. Puskás Tivadar :/**

**HATÁROZATI JAVASLAT**

**…./2018. (IV.23.) GVB. határozat**

A Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendelete 70. § (5) bekezdése alapján a Szombathely Városi Vásárcsarnok Szervezeti és Működési Szabályzatát az előterjesztés melléklete szerinti tartalommal jóváhagyásra javasolja a Polgármesternek.

**Felelős:** Dr. Puskás Tivadar polgármester

(A végrehajtás előkészítéséért:

Nagyné dr. Gats Andrea, a Jogi, Képviselői és Hatósági Osztály vezetője)

**Határidő:** azonnal